K O R R A L D U S

Haapsalu, 			         30. november 2011 nr 726

Korteriomandi avaliku kirjaliku enampakkumise
korras võõrandamise tingimuste kinnitamine
(Lihula mnt 21-18, Haapsalu)

Tulenevalt Haapsalu Linnavolikogu 25.02.2011 otsusest nr 101 “Loa andmine vara võõrandamiseks avaliku kirjaliku enampakkumise korras (Lihula mnt 21-18, Haapsalu)“, millega otsustati müüa linnale kuuluv korteriomand, mis ei ole linnale vajalik kohaliku omavalitsusüksuse ülesannete täitmiseks ja määrati võõrandamise korraldajaks Haapsalu Linnavalitsus ja tulenevalt Haapsalu Linnavolikogu 25.11.2011 otsusest nr 134 „Haapsalu Linnavolikogu 25.02.2011 otsuse nr 101 „Loa andmine vara võõrandamiseks avaliku kirjaliku enampakkumise korras (Lihula mnt 21-18, Haapsalu)“ muutmine“ ning juhindudes Haapsalu Linnavolikogu 30.05.1997 määrusega nr 8 kinnitatud “Linnavara võõrandamise korrast”, kohaliku omavalitsuse korralduse seaduse § 6 lg 3 p 1, § 30 lg 1 p 2, § 34 lg 3, Haapsalu põhimääruse § 35 lg 1 p 2 ja haldusmenetluse seadusest Haapsalu Linnavalitsus

k o r r a l d a b :

1.	Kinnitada Haapsalu linnale kuuluva korteriomandi, kinnistu registriosa numbriga 1484932, katastritunnusega 18301:019:0002, üldpindalaga 2270 m2, korteri üldpinnaga 20,8 m2 katastriüksuse sihtotstarbega 100% elamumaa, asukohaga Lihula mnt 21-18 Haapsalu, avaliku kirjaliku enampakkumise korras võõrandamise tingimused järgmiselt:
1.1	kirjaliku enampakkumise alghind 2000 (kaks tuhat) eurot;
1.2	tagastamatu enampakkumise osavõtutasu suurus on 20 (kakskümmend) eurot, tagatisraha või tagasivõtmatu pangagarantii suurus on 200 (kakssada) eurot;
1.3	korteriomandi Lihula mnt 21-18, Haapsalu avaliku kirjaliku enampakkumise võitjal (edaspidi nimetatud Ostja) tasuda korteriomandi ostuhind hiljemalt kinnistu notariaalse ostu-müügilepingu sõlmimise päevale eelnevaks päevaks ja kanda ostuhind Haapsalu Linnavalitsuse pangaarvele nr 10602002431007 SEB Pangas või esitada tagasivõtmatu panga garantiikiri ostuhinna tasumise kohta 3 pangapäeva jooksul peale ostu-müügilepingu sõlmimist käesolevas punktis nimetatud pangaarvele. Panga garantiikirja originaal esitada kirjalikus vormis hiljemalt korteriomandi notariaalse ostu-müügilepingu sõlmimise päevale eelnevaks päevaks;
1.4	notaritasu tasuda täies ulatuses Ostjal;
1.5	korteriomandi Lihula mnt 21-18, Haapsalu Ostjal sõlmida eelnimetatud korteriomandi notariaalne ostu-müügileping 30 päeva jooksul kinnistu enampakkumise tulemuste kinnitamise otsuse teatavakstegemisest, s.o. 30 päeva jooksul eelnimetatud otsuse koopia kättesaamise päevale järgnevast päevast arvates. Käesolevas punktis nimetatud tähtajaks kinnistu notariaalse ostu-müügi lepingu sõlmimata jätmise korral on enampakkumise tulemuste kinnitajal (Haapsalu Linnavolikogul) õigus enampakkumise tulemused tühistada ja enampakkumise tulemuste kinnitamise otsus kehtetuks tunnistada ja sel juhul Ostja poolt sissemakstud käesoleva korralduse punktis 2.2 nimetatud tagatisraha Ostjale ei tagastata või realiseeritakse esitatud tagasivõtmatu pangagarantii;
1.6	korteriomandi Lihula mnt 21-18, Haapsalu avaliku kirjaliku enampakkumise korraldaja on Haapsalu Linnavalitsus;
1.7	korteriomandi avalikust kirjalikust enampakkumisest võivad osa võtta kõik isikud, kui seadusest ei tulene teisiti;
1.8	korteriomandi ostuhinna kirjalikud pakkumised tuua kinnises ümbrikus, millel on märgusõna “Lihula mnt 21-18”, Haapsalu Linnavalitsuse sekretärile (Posti 34, Haapsalu, I korrus,) hiljemalt 10. jaanuaril 2012 kell 14.30. Ümbrikud pakkumistega avatakse III korrusel 10. jaanuaril 2012 kell 14.40;
1.9	käesoleva korralduse punktis 2.2 nimetatud enampakkumisest osavõtutasu ja tagatisraha peab olema laekunud Haapsalu Linnavalitsuse pangakontole nr. 10602002431007 SEB Pangas hiljemalt 9. jaanuaril 2012;
1.10	kinnises ümbrikus olev pakkumiskiri peab sisaldama sõnades ja numbritega kirjutatud pakutava ostuhinna summa ja pakkuja sõnalise kinnituse kõigi korteriomandi Lihula mnt 21-18, Haapsalu kirjaliku enampakkumise tingimustega nõustumise kohta, pakkuja nime, isiku- või registrikoodi, elukoha või asukoha aadressi, kuupäeva, pakkuja allkirja. Juriidilise isiku pakkumiskirjale peab olema alla kirjutanud isik, kellel on selle juriidilise isiku esindamiseks kehtivad volitused ja pakkumisele peab olema lisatud juriidilise isiku pädeva organi otsus enampakkumisel osalemise kohta (originaal või tõestatud koopia) ja vajadusel ka esindaja volikiri (originaal). Pakkumiskirjale tuleb lisada osavõtutasu ja tagatisraha tasumist tõendavad dokumendid;
1.11	Enampakkumise võitjaks tunnistatakse see isik, kes on pakkunud pakkumiskirjas kõrgeima ostuhinna ja on koheselt ning tähtaegselt täitnud kõik käesoleva korralduse punkti 1 alapunktides kehtestatud enampakkumisest osavõtuks vajalikud tingimused, samuti nõustunud kirjalikult sama punkti alapunktides nimetatud kõigi teiste tingimustega, s.h. enampakkumise võitjale (Ostjale) kehtestatud kinnistu võõrandamise tingimuste täitmisega;
1.12	Kui pakkumiskirjadega ümbrike avamisel selgub, et vähemalt kaks või enam enampakkumises osalejat on teinud ostuhinna osas võrdse kõrgeima pakkumise, korraldatakse võrdse pakkumise teinud isikute vahel mõistliku aja jooksul avalik suuline enampakkumine, kus pakkumise sammu suuruseks on kehtestatud 200 (kakssada) eurot;
1.13	Tehtud pakkumine jäetakse arvestamata, kui pakkumiskirjadega ümbrike avamisel selgub, et pakkumiskiri ei ole vormistatud käesolevas korralduses kehtestatud kõigi nõuete kohaselt või pakkumiskirjale ei ole lisatud kõiki nõutud dokumente või ümbrikul on märge, et pakkumiskirjaga ümbriku üleandmine on toimunud peale pakkumise üleandmiseks kehtestatud tähtaega või kui selgub, et osavõtutasu või tagatisraha tasumisega on hilinetud;
1.14	Ostja poolt sissemakstud käesoleva korralduse punktis 1.2 nimetatud tagatisraha võetakse arvesse Ostja poolt ostu-müügihinna tasumisel. Teistele enampakkumisest osavõtjatele, v.a. Ostja, tagastab Haapsalu Linnavalitsus nende sissemakstud tagatisraha täies ulatuses hiljemalt 12 tööpäeva jooksul pakkumiste avamise päevale järgnevast päevast arvates.

2.	Kinnitada avaliku enampakkumise ettevalmistamiseks ja läbiviimiseks neljaliikmeline komisjon:
Peeter Vikman, komisjoni esimees
Erko Kalev, komisjoni liige
Reimo Reimer, komisjoni liige
Madis Raudsepp, komisjoni liige

3.	Linnavara peaspetsialistil avaldada enampakkumise kuulutus Haapsalu veebileheküljel ja portaalis City24.ee. Aselinnapeal (P. Vikman) korraldada enampakkumise tulemuste kinnitamine ja ostu-müügi lepingute sõlmimine Ostjatega.

4.	Korraldus teha teatavaks aselinnapeale (P. Vikman) ja linnavara peaspetsialistile (madis.raudsepp@haapsalulv.ee).

5.	Korraldus jõustub teatavakstegemisest.

Andreas Rahuvarm
Aselinnapea linnapea ülesannetes				Erko Kalev
				Linnasekretär